กฎกระทรวงว่าด้วยคณะกรรมการประจำจังหวัดและเงื่อนไขการขอจดทะเบียนรถจักรยานยนต์สาธารณะ พ.ศ. 2548

กฎกระทรวง
กฎกระทรวง
ว่าด้วยคณะกรรมการประจำจังหวัด
และเงื่อนไขการขอจดทะเบียนรถจักรยานยนต์สาธารณะ
พ.ศ.
๒๕๔๘[๑]
 

อาศัยอำนาจตามความในมาตรา ๒๓/๑ วรรคสองและวรรคสาม
แห่งพระราชบัญญัติรถยนต์ พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติรถยนต์ (ฉบับที่
๑๓) พ.ศ. ๒๕๔๗ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๑ มาตรา ๓๕ มาตรา ๓๖ มาตรา ๔๘ และมาตรา ๕๐ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย รัฐมนตรีว่าการกระทรวงคมนาคมออกกฎกระทรวงไว้
ดังต่อไปนี้

ข้อ ๑ ในกฎกระทรวงนี้
คณะกรรมการประจำจังหวัด
หมายความว่า คณะกรรมการประจำกรุงเทพมหานคร หรือคณะกรรมการประจำจังหวัดแต่ละจังหวัดนอกจากกรุงเทพมหานคร
แล้วแต่กรณี

ข้อ ๒ ให้มีคณะกรรมการประจำกรุงเทพมหานครคณะหนึ่ง
ประกอบด้วย ปลัดกรุงเทพมหานคร หรือรองปลัดกรุงเทพมหานครที่ได้รับมอบหมาย เป็นประธานกรรมการ
อธิบดีกรมการขนส่งทางบก ผู้อำนวยการสำนักงานนโยบายและแผนการขนส่งและจราจร ผู้บัญชาการตำรวจนครบาล
ผู้อำนวยการสำนักพัฒนาสังคมในสังกัดกรุงเทพมหานคร ผู้อำนวยการสำนักเทศกิจในสังกัดกรุงเทพมหานคร
และผู้อำนวยการสำนักป้องกันและบรรเทาสาธารณภัยในสังกัดกรุงเทพมหานคร เป็นกรรมการ และกรรมการอื่นอีกไม่เกินสามคนซึ่งปลัดกรุงเทพมหานครแต่งตั้ง
โดยในจำนวนนี้ต้องประกอบด้วยผู้แทนผู้ใช้บริการรถจักรยานยนต์สาธารณะ ผู้แทนชุมชน และผู้แทนผู้ขับรถจักรยานยนต์สาธารณะ
ให้ผู้อำนวยการสำนักการจราจรและขนส่งในสังกัดกรุงเทพมหานครเป็นกรรมการและเลขานุการ
ให้คณะกรรมการประจำกรุงเทพมหานครแต่งตั้งผู้ช่วยเลขานุการได้ตามความจำเป็น

ข้อ ๓ ให้มีคณะกรรมการประจำจังหวัดแต่ละจังหวัดนอกจากกรุงเทพมหานคร
ประกอบด้วยผู้ว่าราชการจังหวัดหรือรองผู้ว่าราชการจังหวัดที่ได้รับมอบหมาย เป็นประธานกรรมการ
ผู้บังคับการตำรวจภูธรจังหวัด นายกองค์การบริหารส่วนจังหวัด และขนส่งจังหวัด เป็นกรรมการ
และกรรมการอื่นอีกไม่เกินสี่คนซึ่งผู้ว่าราชการจังหวัดแต่งตั้ง โดยในจำนวนนี้ต้องประกอบด้วยนายกเทศมนตรีในเขตจังหวัด
ผู้แทนผู้ใช้บริการรถจักรยานยนต์สาธารณะ ผู้แทนชุมชน และผู้แทนผู้ขับรถจักรยานยนต์สาธารณะอย่างละหนึ่งคน
ให้ผู้กำกับการสถานีตำรวจภูธรอำเภอเมืองเป็นกรรมการและเลขานุการ
ให้คณะกรรมการประจำจังหวัดแต่ละจังหวัดนอกจากกรุงเทพมหานครแต่งตั้งผู้ช่วยเลขานุการได้ตามความจำเป็น

ข้อ ๔ ให้คณะกรรมการประจำจังหวัดมีอำนาจและหน้าที่
ดังต่อไปนี้
(๑) กำหนดสถานที่รอรับคนโดยสาร
(๒) กำหนดเส้นทางหรือท้องที่ในการรับจ้างบรรทุกคนโดยสาร
(๓) กำหนดหลักเกณฑ์การออกหนังสือรับรองการใช้รถจักรยานยนต์สาธารณะ
(๔) ออกหนังสือรับรองการใช้รถจักรยานยนต์สาธารณะ
(๕) กำหนดค่าจ้างบรรทุกคนโดยสารหรือค่าบริการอื่น
ในแต่ละเส้นทางหรือท้องที่ ไม่เกินอัตราที่กำหนดในกฎกระทรวง
(๖) แต่งตั้งคณะอนุกรรมการประจำท้องที่เพื่อปฏิบัติการตามที่คณะกรรมการประจำจังหวัดมอบหมาย

ข้อ ๕ กรรมการที่ได้รับการแต่งตั้งตามข้อ ๒ และข้อ
๓ ต้องไม่มีลักษณะต้องห้ามดังต่อไปนี้
(๑) เป็นคนไร้ความสามารถหรือคนเสมือนไร้ความสามารถ
(๒) เป็นบุคคลล้มละลาย
(๓) ได้รับโทษจำคุกโดยคำพิพากษาถึงที่สุดให้จำคุก
เว้นแต่ในความผิดอันได้กระทำโดยประมาทหรือความผิดลหุโทษ

ข้อ ๖ ให้กรรมการที่ได้รับการแต่งตั้งตามข้อ ๒ และข้อ
๓ มีวาระการดำรงตำแหน่งคราวละสองปี สำหรับกรรมการที่ได้รับการแต่งตั้งจากนายกเทศมนตรีอยู่ในตำแหน่งกรรมการจนกว่าจะพ้นจากตำแหน่งนายกเทศมนตรี
กรรมการที่ได้รับการแต่งตั้งตามวรรคหนึ่งอาจได้รับแต่งตั้งใหม่อีกได้

ข้อ ๗ นอกจากการพ้นจากตำแหน่งตามวาระแล้ว กรรมการที่ได้รับการแต่งตั้งตามข้อ
๒ และข้อ ๓ อาจพ้นจากตำแหน่งเมื่อ
(๑) ตาย
(๒) ลาออก
(๓) ปลัดกรุงเทพมหานครหรือผู้ว่าราชการจังหวัดให้ออก
แล้วแต่กรณี
(๔) มีลักษณะต้องห้ามตามที่กำหนดในข้อ ๕

ข้อ ๘ ในกรณีที่กรรมการที่ได้รับการแต่งตั้งพ้นจากตำแหน่งก่อนวาระตามข้อ
๗ ให้กรรมการเท่าที่เหลืออยู่ปฏิบัติหน้าที่ต่อไปได้ และให้ถือว่าคณะกรรมการประจำจังหวัดประกอบด้วยกรรมการเท่าที่เหลืออยู่
เมื่อมีกรณีตามวรรคหนึ่ง ให้ปลัดกรุงเทพมหานครหรือผู้ว่าราชการจังหวัด
แล้วแต่กรณี แต่งตั้งบุคคลอื่นเพื่อดำรงตำแหน่งกรรมการแทนภายในเก้าสิบวันนับแต่วันที่กรรมการพ้นจากตำแหน่ง
แต่ถ้าวาระของกรรมการผู้นั้นเหลือไม่ถึงเก้าสิบวัน จะแต่งตั้งกรรมการแทนหรือไม่ก็ได้
และให้ผู้ที่ได้รับแต่งตั้งอยู่ในตำแหน่งเท่ากับวาระที่เหลืออยู่ของกรรมการซึ่งตนแทน

ข้อ ๙ ในกรณีที่กรรมการที่ได้รับการแต่งตั้งตามข้อ
๒ และข้อ ๓ ดำรงตำแหน่งจนครบวาระแล้วแต่ยังมิได้มีการแต่งตั้งกรรมการขึ้นใหม่ ให้กรรมการซึ่งพ้นจากตำแหน่งตามวาระนั้นอยู่ในตำแหน่งเพื่อปฏิบัติหน้าที่ต่อไปจนกว่ากรรมการซึ่งได้รับแต่งตั้งใหม่เข้ารับหน้าที่
แต่ต้องไม่เกินเก้าสิบวันนับแต่วันที่กรรมการพ้นจากตำแหน่งตามวาระนั้น

ข้อ ๑๐ ในการประชุมของคณะกรรมการประจำจังหวัด ให้นำบทบัญญัติว่าด้วยคณะกรรมการที่มีอำนาจดำเนินการพิจารณาทางปกครองตามกฎหมายว่าด้วยวิธีปฏิบัติราชการทางปกครองมาใช้บังคับโดยอนุโลม

ข้อ ๑๑ ในกรณีที่มีการแต่งตั้งคณะอนุกรรมการตามข้อ
๔ (๖) ให้นำความในข้อ ๑๐ มาใช้บังคับแก่การประชุมคณะอนุกรรมการโดยอนุโลม

ข้อ ๑๒ ผู้ใดประสงค์จะขอจดทะเบียนรถจักรยานยนต์สาธารณะ
ให้ยื่นคำขอต่อนายทะเบียนตามแบบที่อธิบดีประกาศกำหนด และต้องปฏิบัติตามเงื่อนไขดังต่อไปนี้
(๑) มีหนังสือรับรองการใช้รถจักรยานยนต์สาธารณะจากคณะกรรมการประจำจังหวัดหรือคณะอนุกรรมการประจำท้องที่ที่ได้รับมอบหมาย
(๒) รถจักรยานยนต์ต้องมีเครื่องยนต์ที่มีความจุในกระบอกสูบรวมกันไม่เกินหนึ่งร้อยยี่สิบห้าลูกบาศก์เซนติเมตร
เว้นแต่เป็นรถจักรยานยนต์ที่มีเครื่องกำเนิดพลังงานอย่างอื่นนอกจากเครื่องยนต์สันดาปภายใน
ต้องมีกำลังตามที่กรมการขนส่งทางบกประกาศกำหนด
รถจักรยานยนต์ที่มีเครื่องยนต์มีความจุในกระบอกสูบรวมกันเกินกว่าหนึ่งร้อยยี่สิบห้าลูกบาศก์เซนติเมตร
ซึ่งได้จดทะเบียนไว้ก่อนวันที่กฎกระทรวงนี้ใช้บังคับ หากเจ้าของรถมีความประสงค์จะเปลี่ยนประเภทเป็นรถจักรยานยนต์สาธารณะ
ให้นำรถจักรยานยนต์ดังกล่าวมาจดทะเบียนเป็นรถจักรยานยนต์สาธารณะภายในสามร้อยหกสิบวันนับแต่วันที่กฎกระทรวงนี้ใช้บังคับ
(๓) รถจักรยานยนต์ต้องมีส่วนควบและเครื่องอุปกรณ์ครบถ้วนตามที่กำหนดในกฎกระทรวง
(๔) ปฏิบัติตามระเบียบกรมการขนส่งทางบกว่าด้วยการรับจดทะเบียนรถจักรยานยนต์สาธารณะ


ให้ไว้
ณ วันที่ ๗ ตุลาคม พ.ศ. ๒๕๔๘
พลเอก
ชัยนันท์ เจริญศิริ
รัฐมนตรีช่วยว่าการกระทรวงคมนาคม
ปฏิบัติราชการแทน
รัฐมนตรีว่าการกระทรวงคมนาคม
หมายเหตุ
:- เหตุผลในการประกาศใช้กฎกระทรวงฉบับนี้ คือ เนื่องจากมาตรา ๒๓/๑ วรรคสองและวรรคสามแห่งพระราชบัญญัติรถยนต์
พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติรถยนต์ (ฉบับที่ ๑๓) พ.ศ. ๒๕๔๗ บัญญัติให้มีคณะกรรมการประจำจังหวัด
เพื่อทำหน้าที่ในการกำหนดสถานที่รอรับคนโดยสารเส้นทางหรือท้องที่ในการรับจ้างบรรทุกคนโดยสาร
และกำหนดหลักเกณฑ์การออกหนังสือรับรองการใช้รถจักรยานยนต์สาธารณะ เพื่อนำไปใช้เป็นหลักฐานประกอบการจดทะเบียนรถจักรยานยนต์สาธารณะต่อนายทะเบียน
รวมทั้งกำหนดให้การขอจดทะเบียนรถจักรยานยนต์สาธารณะต้องปฏิบัติให้ครบถ้วนตามเงื่อนไขที่กำหนดในกฎกระทรวง
จึงจำเป็นต้องออกกฎกระทรวงนี้




































ฐิติพงษ์/ผู้จัดทำ
๒๕
ตุลาคม ๒๕๔๘

[๑]
รก.๒๕๔๘/๙๘ก/๒๕/๑๙ ตุลาคม ๒๕๔๘